**OBEC STREČNO**

**VYHLÁSENIE**

**MIMORIADNEJ SITUÁCIE**

V Katastri obce Strečno počas realizácie geologickej úlohy s názvom „Sanácia skalného brala“ pod hradom Strečno, bolo vykonané geologické posúdenie skalného bloku mimo sanovanej časti skalného brala. Geologické posúdenie bolo vykonané na podnet Okresného úradu Žilina na základe získanej písomnej informácie o páde skál veľkých rozmerov z predmetného skalného bloku na cestu I/18.

Na základe odborníkmi z oblasti geológie vyhodnotenej kritickej geotechnickej situácie u skalného bloku a v súvislosti s charakterom tejto mimoriadnej udalosti a pôsobením možných následkov na život, zdravie a majetok, obec podľa § 15 ods. 1, písm. j) zákona číslo 42/1994 Z. z. o civilnej ochrane obyvateľstva v znení neskorších predpisov

**v y h l a s u j e**

dňa 16. júla 2017 o 08:00 hodine na území obce Strečno

**m i m o r i a d n ú s i t u á c i u.**

Počas obdobia ohrozenia a pôsobenia následkov mimoriadnej udalosti budú vykonávané opatrenia na znižovanie rizík ohrozenia, činnosti nevyhnutné na zamedzenie šírenia a pôsobenia následkov mimoriadnej udalosti a opatrenia na záchranu života, zdravia a majetku v rozsahu:

-obec v súčinnosti s Okresným úradom Žilina bude poskytovať v mailovej podobe médiám pre motoristickú verejnosť informácie o úplnej uzávierke cesty I/18 v Strečianskej úžine,

-za účelom vyznačenia obchádzkových trás obec vystaví objednávku na realizáciu dopravného značenia,

-za účelom vykonávania bezodkladných protihavarijných opatrení obec vystaví objednávky zhotoviteľom na vykonávanie sanačných prác,

-obec v súčinnosti s podnikateľskými subjektmi pôsobiacimi na území obce zabezpečí obmedzenie ich podnikateľských aktivít, ktoré by mali za následok ohrozenia života, zdravia a majetku v súvislosti s výkonom záchranných prác na skalnom brale,

-obec v súčinnosti s Okresným úradom Žilina a zhotoviteľom sanačných prác bude v rámci možností umožňovať prejazd zložiek integrovaného záchranného systému po ceste I/18,

-obec v súčinnosti so Žilinským samosprávnym krajom a správcom hradu Strečno zabezpečí informovanosť turistov – návštevníkov hradu Strečno o zákaze pohybovať sa v sanovanom priestore,

 Toto vyhlásenie mimoriadnej situácie nadobúda účinnosť dňom vyhlásenia.

Strečno, dňa 14.07.2017

 ..................................................

 Bc. Dušan Štadáni

 starosta v.r.